정조 20년
丙辰五月二十九日卯時上御熙政堂大臣備局堂上引見入侍時左承旨成種仁假注書吳泰曾事變假注書盧尙熙記注官金良倜記事官金履永右議政尹蓍東行上護軍金持默李柱國沈頤之行禮曹判書閔鍾顯刑曹判書李得臣行大護軍李敬懋兵曹參判徐有大開城留守趙鎭寬行護軍李漢豐徐龍輔行都承旨李冕膺校理李翊模以次進伏訖蓍東曰甘澍乍霽日氣蒸熱聖體若何上曰一樣矣蓍東曰膈候引飮之節近得平復耶上曰雖未快祛猶不至甚矣蓍東曰日昨之雨有成霖之慮旋得晴朗大是豐兆八路同然萬民惟慶上曰今年日候眞是曰雨而雨曰暘而暘矣蓍東曰雖以市直言之京中則日漸大勝而但兩湖米價尙云高踊矣上曰麥事幾皆登場乎蓍東曰春麰在在豐登秋麰亦多免歉處矣上曰民情將從此漸勝矣蓍東曰王大妃殿氣候何如上曰一樣矣蓍東曰惠慶宮氣候何如上曰一樣矣頤之曰膈氣之來往引飮之多少較之向來果有顯勝之節耶上曰雖不至太甚而浮熱上升面部如烘夜則必含淸心丸以爲嚥下之資非日之熱乃氣之熱矣頤之曰淸心丸非日進之劑矣上曰奚特淸心丸臨臥每服淸氣飮矣頤之曰向日診筵伏承將欲受針之敎而庚炎漸近恐非其時矣上曰此則姑觀日勢爲之矣蓍東曰吏判薦望徹宵竟晝致煩酬應臣等不勝惶恐矣上曰亞銓受薦時於卿只往二次云乎蓍東曰領左相旣不擬薦則臣無獨當之望亞銓之來往領左相家而於臣則後之者無或怪也上曰夜中來往雖曰甚忙義當徧往諸大臣家而豈可以領左相之不爲擬薦先逆右相之亦不爲仍不往問乎蓍東曰昨日亞銓處分臣實不安矣上曰薦望之只爲二人無或太少乎蓍東曰無故之人只此而已上曰次對爲之蓍東曰別無稟定之事矣蓍東曰新皇帝三大節表式頒發事禮部咨文出來矣以承領之意令槐院撰出回咨正書安寶後定禁軍騎撥下送于灣府使之傳給鳳凰城將處以爲傳致北京之地何如上曰依爲之出擧條蓍東曰昨今年慶科及重試對擧別試榜出後分館宜卽爲之而尙未擧行聞上博士在鄕有病故而然今不可一任其遷就承文博士申星模申飭上來使之卽爲擧行何如上曰依例拿處可也出擧條蓍東曰松留所陳冊子纖悉周詳條目粲然自前海伯之輒爲防啓者只知吾土之不可讓與他道也不知形便利害之眞箇何如也大抵山勢地脈本是松京之地在金川則殆同等棄之土在松京則實爲有用之地臣嘗待罪松留時亦有此意撰成節目未及奏達而仍爲遞任故每聞此議必欲贊成矣上曰金川則必不欲割屬他境矣蓍東曰官吏輩雖或不願而民情當以耕食爲重渠之屬籍於金於松俱無輕重矣頤之曰自前海伯之所持難而必防啓者只以此疆爾界之不相讓也今旣給代相當則但以松民出居厥土收其餘利而已雖海伯似無他議矣柱國曰大小南二面本以勳府及司圃署之地移付訓局矣未知中間劃給金川之緣何事端其在金川則爲不耕之地屬之松京則松民全無土地得此歸農擧將以舊陳爲新起其利豈不博哉且白峙鎭爲松京關阨之地凡設鎭之道可使內兵出守不可使外兵入防脫有緩急之變金川卽白峙之外也松都卽白峙之內也豈以關阨之地而不能自內出兵而應之必待外兵之送作把守耶上曰松營專以放債爲營用昔之三十萬今餘幾十萬鎭寬曰爲十五萬矣蓍東曰十五萬中一萬餘兩卽勅庫之錢明年支勅後亦又欠原數矣此地與他有異只以貨遷爲生故不可無放債民之惜之如惜己物官債之贏則民利饒官債之縮則民利窮近年以來松營之放債漸少松民之爲生尤難云矣上曰大小南二面以戶曹稅重民不耕食近以宮房折受爲名而歇其稅蠲其役以爲樂趨之地者將以許屬松京也至於度支豈可如是乎借宮房之稱以後民戶日增田野日闢今若許屬二面之後竝此出付則不出數年松京所得不下爲歲入數千金矣鎭寬曰所得之爲幾何姑舍而松人專以財利爲事而今若因此歸農則其與逐末之利大相不侔矣蓍東曰松民視土如金寸尺皆珍至於長湍地敎場廣不過一里長不過十里山脊恰爲二十里此卽崧岳之半也松民之墳墓皆在焉在長湍不過軍丁四十餘名之得失矣上曰僉謀旣諧以爲出擧條以承判付之地而竝與三月大臣備堂入侍時筵敎及擧條同出可也上曰予於松都每念不忘以近畿雄府爲緩急所恃蓋其山川雄渾土地廣衍民生於其間者往往多奇材異能負性帶氣之人蔚然有故都遺風固可尙也且況百貨之所聚八域之所湊卽浿水以東第一都會也惟其貨利之場人所厭言竝與其人擯不與焉夫周舊都也其俗尙且好賈況於幾百年蕪沒之鄕乎挽近以來朝家之收捨亦不若前府內人士抱才空老間有登第無歧自拔是豈列朝軫恤之聖意且況弊瘼滋興貨泉凋殘此果由於子母錢之庫儲漸縮官無以藉賴民無以振貸之致歟抑其一府之疆界介乎四隣窄而不敷除其道路溝洫城邑廬墓則終有民多地狹之歎土之所出不足以供億官司而然耶近因金川移邑事松留聞有通變之策其果然乎開城留守李冕膺曰聖念特軫於故都筵敎渙發於蘇瘼臣不勝欽頌感歎之至顧今金川移邑之擧專出於避遠水土之計而但金川境內無一淸涼之地在前移邑非止一二歲月稍久輒復如前則安知他日又不如今日乎蓋今之距松都不過爲一舍之間而松之水土最稱淸涼苟欲遠避水土之害俾爲久遠之圖則出金遷松之外無他道矣因此而抑有可以蘇救松營之弊者松營之百弊千瘼原其本則財竭民窮地狹人衆是已自數十年來官儲日益蕩殘吏民日益凋弊駸駸至於莫可收捨之境此不獨守土者之憂惶罔措計無所出誠亦朝家之必欲拯救而存保之者也大抵金川數面逶迤陡入於大興山城之後長可四五十里而地廣人稀稅重役繁故居民日離許多良田漸就荒蕪松之人則咫尺相望不敢爲奠居起懇之計者非但稅役之繁重亦不欲爲他邑之民備受其擯斥故也是以彼此兩棄幾皆陳廢者積有年所本府民人輩皆願以此數面移屬本府以爲起耕資生之道前後留守若疏若啓登聞于朝者亦已屢矣迄未能準請民情之抑鬱愈往愈甚當此金川移邑之時許設於松都城門不遠之地以郡守屬之本營爲判官兼行從事之任如今之經歷之爲而姑罷經歷官以經歷廩料經費少補公用不給之需金川之上納於京司者如前上納上納於巡營者準折給代無所省減則於京司於海營少無所損於松都大有所益此實爲松金之兩得矣如是也則松之人其將築室於金起耕於金變荒穢以膏沃化空曠爲櫛比必有咸聚之美矣然後以新起之土作爲屯田付之松營之案隨起收稅則亦可爲生財裕民之方矣此雖出於俱利共便之意事係更張亦關官制下詢大臣處之何如上曰大臣之意何如右議政尹蓍東曰松都故都也地利人民非比尋常外邑儒武之才藝誠勤實爲朝家緩急必可恃之處而人才則擯而不用官府則凋弊忒甚今至莫可收拾之境臣之待罪留守時亦以金川大小南面請得事發端于前席將欲退陳一疏出草繕寫旋以移職而未果上今聞松都事勢比十餘年前又不啻減落幾層須有別更張大變通然後可以成營府體制松留所奏實合更張變通之道而適當金川移邑之際有此筵席之下詢者似屬一府興旺之會而在故都官民誠爲莫大之幸也金川之移屬爲判官無論生弊遠近臣則切知松營事勢故不敢有異議於其間然移屬重事且係官方恐不可草草議定歷詢諸大臣而處之恐合事宜故敢此仰達上曰依爲之爲先令守臣論列便否更爲指一狀聞可也以上出三月十九日入侍時擧條蓍東曰開城留守趙鎭寬條陳冊子之下備局者當覆奏矣金川之二南面及白峙鎭還屬事此議之發厥惟久矣特以代土之不侔每致海營之防啓今番則逐條給代務歸相當無損經費漸開荒廢使無掣礙之端實爲矯救之資至於長湍之松西面昔所割給者或里數稍多或事勢難便所以旣許而屢寢之今此所請沙川以西比前定界不啻減限而本府之以敎場等四條爲願者竝在其中幅員雖蕞爾民情爲最切其在綢繆保障之道從便移屬似爲得宜下詢入侍諸臣而處之何如上曰松留更爲詳陳可也松西割給在何時乎鎭寬曰初以分地川爲界者在肅廟辛卯更以口井峴減限者在己亥而今之所請比己亥定界又減三之二矣上曰卿往審金川地形矣民情便否何如鎭寬曰金川一境則士族甚多不願爲松民此甚難便至於二南面內班戶絶少而小民則以松都之稅輕故頗願其移屬矣上曰劃給二南面則松營可以蘇殘乎鎭寬曰以一年應入較應下則今此所得殆過三千庶可支存矣上曰諸宰各陳所見可也行上護軍金持默曰形便之利害臣未能的知別無仰達之事矣行上護軍李柱國曰松都幅員本來狹小故松民之墳墓多在於大小南面且白峙鎭外險內夷可謂緊要之關阨使之專屬松營則不但形止之便好足爲防守之壯圉臣意則白峙鎭與大小南面竝屬松都恐合事宣矣行上護軍沈頤之曰臣看閱其冊子審悉甚措劃二面移屬從前指難者在於京司稅納營邑需用他無給代事多難便者也今此守臣之條陳皆有區處少無掣礙之端則依其請許施以爲該營蘇救之道似合宜矣行禮曹判書閔鍾顯曰金川兩面之移屬松營臣於頃年待罪居留時曾有疏請今無異見矣刑曹判書李得臣曰臣於賓廳始聞松留之言而姑未見冊子不敢以臆見仰對矣行大護軍李敬懋曰臣未及詳見冊子不敢臆對矣兵曹參判徐有大曰二南面及白峙鎭移屬別無掣礙之端而在松都關防增重在地部稅納無損則自朝家似無靳許之事矣行護軍李漢豐曰金川大小南面及白峙鎭之移屬松都旣無他掣礙之端則其所許施恐無所妨矣行護軍徐龍輔曰向於戊戌年間因守臣疏請有大小南面劃屬之議而其時適當先臣按察海西狀聞防塞矣今此居留之臣所陳冊子姑未得見其所措劃未知如何旣不識裏面勢無以臆對矣行都承旨李冕膺曰臣之前此仰請者究其本則亦是大小二面大意旣同更無他見矣上曰爲關防當有別般蘇弊月前賓對令守臣更具意見狀聞伊後適因新守臣之下去使之遍察形便商量事勢還朝後條陳矣所陳冊子甚爲纖悉大抵爲松民興利祛瘼之方豈容暫忽而本府之放債勢若弩末關西之作錢事如贅疣旣不可以就此變通則於是乎割廩者有之損下者有之民吏漸困官村蕭然人和地利兩失其宜議者乃以金川兩防長湍一面之劃付及白峙鎭之還屬紛然爲說而年復年來尙未決定者蓋有待於駕過之時特施恩典而今則其在不遠洊之義有難爲十數日經宿之陵幸心中決定者卽出場二字向筵之發端勤諮槪示權輿之微意而新守臣所陳條件甚爲精約無損於公私有益於本府不過是劃屬金川兩面而上自地部所納以至海西營邑之用無不方便給代長湍土地亦不可以劃屬言而在本府所得不些其所許施不必靳持特依守臣所請移屬松都而宮房折受之姑許望定者爲其許民耕食輕徭薄賦行將出給於本府也竝與此條劃付本府事分付且聞諸大臣之議別無異同云此後擧行惟在道臣守臣往復停當定成事目之便否竝以此意分付守臣及兩道道臣處可也出擧條蓍東曰今因開城留守趙鎭寬冊子陳聞長湍之沙川以西金川之白峙鎭與大小南面之地割屬松都事特下許施之命其田結稅納戶口軍總諸名目皆詳備於冊子中而創始措置等事必多有稟旨擧行者令該守臣往復商議于京畿海西兩道臣務得兩便成出節目從後登筵時更爲稟處之意分付何如上曰依爲之出擧條蓍東曰近來松都之文武技藝可謂於斯爲盛而至於仕路則全不檢用內外官任絶無可以屈指歷數者故渠輩率多解體攻文而獲小成則遂停赴擧武出身輩亦未聞有留京從宦之人朝家之軫念故都前後何如而自下不能對揚德意使緩急可恃之處齎抱才抑鬱之嘆不可無一番警飭該守臣今方登筵毋論文武儒士搜訪其有實才者使之論列陳聞以爲收用之地東西銓大政時松都人檢擬承傳另念奉行之意一體申飭何如上曰誠如卿言人才之不能登庸未有若近日之寂寥今世雖有故處士徐敬德以今俗習孰肯擬以官職而請贈議政乎向者朴載熙之特除訓鍊副正者意在隗始武弁若此文臣何異守臣旣承筵敎其所搜羅選進之方莫或泛忽而文武班族外如膂力身手之可合拔用者亦豈無其人古之劉克良起自微匹至經銀臺此又師古之一端竝以此意知悉可也出擧條蓍東曰我聖上一視西北人才每加意收用故北道則無論內外職文蔭武來仕者果有疏通之效而西路文武大小科人員倍多而率皆抱紅牌老於牖下蔭仕則尤絶罕焉甚非所以柔遠剔幽惟才是用之意吏判纔按廉關西而歸卽入銓必多有留意採訪之人注措之際另加檢擬仰而承朝家前後申飭之意俯而慰一方積滯向隅之情恐爲目下當務以此分付何如上曰卿言深得以人事君之體向以諸道之搜訪飭諭申申者豈忍徒侈觀瞻以今之俗變今之規則其要莫過於開着心胸恢着地步使朝廷用人之局量無若近日之至窄而極狹大抵才分不係世類且況遠近何異至於本道人才觀於故司僕鮮于浹故直長黃承順輩之登庸而尤可驗知今番則嚴飭道臣須以一方之所稱善者悉心採訪狀聞以爲別般收用之地可也出擧條上曰不但西路三南尤是士大夫之冀北而近日無一人爲南臺者豈無其人特無人薦進矣卿旣經完伯亦嘗有聞乎金麟厚子孫中有一鄕之望稱者云此足以爲南臺乎蓍東曰臣未詳知而題目之下恐將大驚而小駭大抵此等別加採用然後山林讀書種子可以相繼近日人才之寂寥未始不因士林之無宗匠矣得英才敎育得居三樂之一而世無師標寧不慨然上曰古則關北亦有山林矣今世雖有其人待人吹噓以今風俗誰任其責此莫非偏論出後皆以山林爲諱故也蓍東曰禁衛大將李敬懋方兼帶捕將之任當此詗諿申飭之時本營劇務自有相妨李敬懋捕盜大將今姑許遞何如上曰依爲之出擧條種仁曰右邊捕盜大將李敬懋許遞事命下矣出代間何大將兼察乎上曰左大將兼察可也種仁曰右邊捕盜大將出代間左大將兼察事命下矣左邊捕盜大將徐有大卽爲牌招聽傳敎何如上曰依爲之出擧條上命書傳敎曰今因右相言以關西人才別般搜訪於文武科臼之外有措辭飭諭者關西夫子豈獨專美於古則誠心求之必有其人而因此又有提敎於筵席者兩南久未聞山林之選南臺之通若此而向來拔例勤諮之意其可曰有其實效乎近日諸道薦進之人當次第收用而外此可合於別歧需用者令廟堂嚴飭銓曹先從兩南期於對揚上曰黃海兵使入侍出榻敎良倜承命出傳與金思穆偕入進伏上曰卿之處義過矣卿之本末長短予之所知且卿家地處與人自別不宜久置散班今之出補作爲節拍也思穆涕泣不能對仍命宣諭思穆先退上曰同副承旨入侍出榻敎良倜承命出傳同副承旨金熙朝進伏蓍東曰煮炒方今已印出矣而霖雨之餘土濕不可煮炒故未試其方矣柱國曰四月以後煮之不能成炒矣印本之頒布何以爲之乎上曰各道監兵水營各賜一件可也蓍東曰一煮試方後頒布未爲晩也上曰卿言好矣命退諸臣以次退出